Inventorius (dvaras)

Inventoriais  (, 'aprašas, sąrašas') buvo vadinami dvarų ūkiniai ir teisiniai dokumentai, sudaryti Lietuvos Didžiojoje Kunigaikštystėje, XVI–XIX a. laikotarpio Lietuvoje. Inventoriai yra svarbus dvarų nuosavybės, agrarinių santykių ir ekonominės raidos šaltinis. Lietuvos ir užsienio archyvuose šių dokumentų išlikę keli tūkstančiai. Dauguma saugomi Lietuvos valstybės istorijos archyve, mokslinėse bibliotekose Vilniuje, taip pat užsienio įstaigose: Lvove, Minske, Sankt Peterburge, Varšuvoje.

 Inventorių struktūra 

Inventoriai skirstomi į pilnus ir trumpus. Dvaro žemė ir valstiečiai, pažintine prasme, yra vienos svarbiausių bet kurio inventoriaus dalių. Buvo surašomi dvarų centrinėms sodyboms ir palivarkams priklausę pastatai, kilnojamasis turtas, dvare dirbę žmonės, gyvuliai, pasėliai, gamybos įmonės (spirito varyklos, lentpjūvės, plytinės, malūnai). Dvarui priklausančių miestelių ir kaimų gyventojai surašyti tarnybomis arba dūmais, nurodomi jų naudojamos žemės plotai, gyvulių skaičius, duoklės ir kitos prievolės dvarui. 

Inventorių skirstymas:Lietuvos istorijos studijos. Inventoriaus duomenų struktūra lis.if.vu.lt. Archyvai, t. 16, p. 32
 įvedamieji: surašomi, kai sudaromi dvaro pirkimo–pardavimo aktai, keičiantis savininkams ar valdytojams,  
 surenkamieji: surašomi, siekiant nustatyti valstiečių činšo normas
 privalomieji: pateikiami privačių dvarų valstiečių prievolių sąrašai, kiti duomenys (žmonių ir gyvulių skaičiai, naudojamos žemės plotas, ūkių dydis),
 geometriniai: sudaromi išmatavus žemę, įvertinus pagal jos rūšį ir kokybę
 reversiniai: sudaromi nuomininkams grąžinus dvarą savininkui, 
 verifikaciniai: sudaromi patikrinus valstybinių dvarų valdytojo ir valstiečių ginčą dėl žemės, 
 liustraciniai: surašomi po valstybinių dvarų ūkinės, ekonominės būklės patikrinimų (liustracijų).

Stambiųjų dvarų pilnuosiuose inventoriuose gali būti nurodytas smuklių kiekis palivarke, valstiečių ūkiai išvardyti pagal kaimus ir esantys užusieniuose, dokumentų gale pateikiamos visų kiemų ir dvaro duomenų suvestinės.

 Taip pat skaitykite 

 Apskaitos istorija Lietuvoje

 Literatūra 

 Lietuvos inventoriai. XVII a. Sudarė K. Jablonskis ir M. Jučas, Vilnius, 1962

 Šaltiniai 

 Nuorodos 

 Lietuvos dvarai – praeitis, dabartis ir ateitis  lituanistika.lt, 2001 m. birželio 22-23 d., Vilnius (konferencijos medžiaga)
 Ariogalos miestelio ir seniūnijos inventorius limis.lt, 1798 m.

Kategorija:Istoriniai dokumentai
Kategorija:Lietuvos Didžioji Kunigaikštystė
Kategorija:Lietuvos ūkio istorija